Wopaleń

Wopaleń ( Oppeln) je hornjołužiska wjeska, kotraž słuša wot lěta 2003 k Lubijej. Leži we wuchodnym dźělu Hornjołužiskich honow pjeć kilometrow sewjernje Lubijskeho stareho města a 236 m nad mórskej hładźinu na lěwym boku Lubaty.

 Stawizny 
Prěnje naspomnjenje jako Opal pochadźa z lěta 1261. Wjes bě wot 16. hač do 19. lětstotka we wobsydstwje tamnišeho ryćerkubła.

Wot lěta 1895 měješe Wopaleń zastanišćo při železniskej čarje Lubij–Wóspork, kotraž so 1903 hač do Barta a 1906 hač do Radworja podlěši, hdźež bě z čaru Budyšin–Wojerecy zwjazana. W lěće 1972 bu wosobowy wobchad zastajeny a 1973 so čara mjez Lubijom a Bartom zawrě.

 Wobydlerstwo 
Po statistice Arnošta Muki měješe Wopaleń w lěće 1884 154 wobydlerjow, mjez nimi 124 Němcow a 30 Serbow (19 %). Po Arnošće Černiku běštaj srjedź 1950tych lět jenož hišće dwaj serbskorěčnaj wobydlerjej we wsy. Dźensa so we Wopalenju hižo njeserbuje. Wopaleńscy protestanća přisłušeja wot 16. lětstotka Ketličanskej wosadźe.

 Žórła 

 Wotkaz 

Kategorija:Sydlišćo w Zhorjelskim wokrjesu
Kategorija:Sydlišćo w Hornjej Łužicy
Kategorija:Sydlišćo při Lubaće
Kategorija:Lubij
Kategorija:Prěnje naspomnjenje 1261